**Beirniadaeth cystadleuaeth 348**

**Rhyddiaith dan 19 oed (Anerchiad)**

**Atgofion ysgol**

Cris Dafis

Cafwyd dau ymgais yn y gystadleuaeth hon, y naill gan ‘Grug’, a’r llall gan ‘Mallt’.

Mae darn Grug yn ymateb o’r galon i gyhoeddi uchelgais Llywodraeth Cymru i gyrraedd miliwn o siaradwyr Cymraeg erbyn y flwyddyn 2050, a’r ystadegau siomedig a ddaeth i law yn sgil Cyfrifiad 2011.

Mae’n alwad angerddol i weithredu i ddiogelu’r Gymraeg, ac mae’n dangos ôl gwybodaeth eang am y Gymraeg, a’i lle yn y byd cyfoes, gan dynnu’n eang ar dystiolaeth - gan Gynghrair y Cenhedloedd, ac am y gweithlu addysg yng Nghymru, er enghraifft.

Mae’r Gymraeg yn hynod raenus, ac mae’n ddarn caboledig iawn. Byddai’n anerchiad gwych i’w gyflwyno mewn nifer o gyd-destunau.

Yn anffodus iawn, fodd bynnag, nid yw Grug wedi seilio’r anerchiad ar bwnc y gystadleuaeth, sef ‘Atgofion Ysgol’.

Er cystal y darn, felly, ni fu modd ystyried gwobrwyo Grug.

Byddwn yn annog Grug i ddal ati i ysgrifennu. Mae dawn a deall arbennig ar waith yma, ond rhaid cadw at ofynion y gystadleuaeth.

Mae darn Mallt yn wahanol iawn. Mae’r arddull yn llafar iawn, sy’n addas o gofio mai i’w gyflwyno ar lafar mae’r darn wedi ei ysgrifennu. Mae’r cynnwys yn ddigrif, yn seiliedig ar gyfres o ddigwyddiadau doniol o ddyddiau ysgol, ac un atgof llai doniol i gloi.

Byddai’r darn yn gryfach, yn fy marn i, petai clo ychydig mwy difrifol neu swmpus iddo – yn tynnu gwers, efallai, o’r digwyddiadau doniol a’r troeon trwstan. O wneud hynny, byddai’r darn yn teimlo mwy fel ‘anerchiad’. Fel y mae, mae’n teimlo ychydig bach fel deunydd ‘stand-yp’.

Dim ond mewn rhai cyd-destunau y byddai’r darn hwn yn gweithio – anerchiad i glwb ffermwyr ifanc, efallai, neu noson gymdeithasol i chweched dosbarth ysgol uwchradd, neu fyfyrwyr prifysgol. Ni fyddai’n gweithio fel anerchiad mewn noson wobrwyo mewn ysgol, er enghraifft.

Wedi dweud hynny, nid yw gofynion y gystadleuaeth yn nodi ymhle y bydd yr anerchiad yn cael ei gyflwyno, ac yn sicr does dim rhaid i anerchiad fod yn gwbl ddifrifol.

Mae ysgrifennu comedi yn ddawn brin, sydd mawr ei hangen.

Yn yr ysbryd hwnnw, felly, dyfernir y wobr gyntaf i Mallt am anerchiad doniol a difyr, fydd yn siŵr o godi gwên.